“Ndiyoozibusyila Mweembezi Omwe”—Ezekieli 34:23\n“Ndiyoozibusyila Mweembezi Omwe”\nMAKANI AALI MUCIBALO: Businsimi bone bwaamba Mesiya akuzuzikizyigwa kwambubo muli Kristo\n1-3. Nkaambo nzi Ezekieli ncaakawuside mumoyo, alimwi ino ncinzi ncaakasololelwa kuti alembe lino?\nMWAKALI mumwaka wacisambomwe kali mubuzike Ezekieli. * Musinsimi wakaluuside kapati mumoyo wakwe akaambo kambuli Juda, munzi wakwe ngwaakali kuyandisya, mbowakali kweendelezyegwa. Kwakalela bami banji muciindi ncaakali kupona Ezekieli.\n2 Ezekieli wakazyalwa ciindi bwami bwa Mwami uusyomeka Josiya nobwakali akati-kati. Kweelede kuti Ezekieli wakakkomana kapati ciindi naakamvwa kujatikizya mulimo ngwaakacita Josiya wakunyonyoona zikozyanyo zibezedwe alimwi akubukulusya bukombi busalala mu Juda. (2Mak. 34:1-8) Pele kusolekesya kwa Josiya tiikwakapa kuti kucinca kwazintu kuzumanane, nkaambo bami banji ibakamutobela bakazumanana kukomba mituni. Tacigambyi kuti ciindi bami babi aaba nobakali kweendelezya, cisi cakaindila kutalilemeka alimwi cakasweekelwa cilongwe ncocakajisi a Jehova. Sena bulangizi boonse bwakamana? Peepe!\n3 Jehova wakasololela musinsimi wakwe uusyomeka kulemba businsimi, nkokuti bwakusaanguna kubusinsimi bunji, ibujatikizya Mesiya, Mweendelezi wakumbele alimwi Mweembezi walo uyoobubukulusya cakumaninina bukombi busalala akuzilanganya kabotu mbelele zya Jehova. Tweelede kubulanga-langa businsimi oobu kabotu-kabotu, nkaambo kuzuzikizyigwa kwambubo kulabujatikizya buumi bwesu butamani bwakumbele. Aboobo, atubulange-lange businsimi bone bwaamba Mesiya ibujanika mubbuku lya Ezekieli.\n“Kasyuukila Kateteete” Kaba “Cisamu Cakkedari Cipati Kapati”\n4. Mbusinsimi nzi Ezekieli mbwaakaamba, alimwi ino mbuti Jehova mbwaakaatalika makani aabusinsimi oobo?\n4 Mumwaka wakuma 612 B.C.E., “ijwi lya Jehova” lyakamusikila Ezekieli, aboobo wakaamba businsimi ibwakapandulula mbobuli bupati bulelo bwa Mesiya alimwi ambociyandika kusyoma Bwami bwakwe. Jehova wakaatalika makani aabusinsimi oobu kwiinda mukulailila Ezekieli kwaambila baangenyina kalabi kabusinsimi ikakatondezya ikubula lusyomo kwabeendelezi bamu Juda alimwi akukankaizya mbwaakali kuyandika Mweendelezi Mesiya uululeme.—Ezk. 17:1, 2.\n5. Ino kalabi kaamba buti?\n5 Amubale Ezekieli 17:3-10. Mboobu kalabi mbokaamba: “Sikwaze imupati” wakatyola kasyuukila kali atala kwiinda tusyuukila toonse twacisamu cakkedari akukaleta “mumunzi wabasimakwebo.” Mpoonya sikwaze wakabweza “mbuto imwi yamucisi” akwiisyanga mumuunda uujisi bulongo bubotu “kumbali amaanzi manji.” Mbuto yakamena, akukomena kuba ‘musaansa uuyandalala.’ Kuzwa waawo, kwakaboola ‘sikwaze mupati’ wabili. Miyanda yamusaansa yakayandalala ‘cakuyandisisya kuli’ sikwaze wabili, kutegwa itolwe anguwe kuti ikasyangwe kubusena bumbi bujisi maanzi manji. Jehova waupa mulandu musaansa akaambo kamicito yanguwo, icaamba kuti miyanda yanguwo ilazyulwa alimwi akuti ‘ilayumina limwi.’\nSikwaze mupati wakusaanguna wakali kwiiminina Nebukadinezara Mwami wa Babuloni (Amubone muncali 6)\n6. Amupandulule ncokaamba kalabi.\n6 Ino kalabi kakali kwaamba nzi? (Amubale Ezekieli 17:11-15.) Mu 617 B.C.E., Mwami Nebukadinezara wa Babuloni (“sikwaze mupati” wakusaanguna) wakasaala Jerusalemu. Wakagusya Jehoyakini Mwami wa Juda (“kasyuukila kali atala kwiinda tusyuukila toonse”) acuuno cakwe cabwami akumuleta ku Babuloni (“munzi wabasimakwebo”). Nebukadinezara wakabikka Zedekiya (umwi ‘wambuto imwi yamucisi’ wamuluzubo lwabami) acuuno cabwami mu Jerusalemu. Mwami mupya wa Juda wakaambilwa kuti akonke muzina lya Leza, akuzumina kuti unakuli mwami uusyomeka weendelezyegwa buya. (2Mak. 36:13) Pele Zedekiya wakacinyonganya cikonke cakwe; wakamuzangila Babuloni akulomba lugwasyo lwabasikalumamba kuli Farao muna Egepita (“sikwaze mupati” wabili), pele tiicakagwasya. Jehova tanaakaikkomanina micito yakutasyomeka yasikutyola cikonke ooyu, Zedekiya. (Ezk. 17:16-21) Kumamanino, Zedekiya wakagusyigwa acuuno cabwami, mpoonya wakafwa muntolongo mu Babuloni.—Jer. 52:6-11.\n7. Ino nziiyo nzi nzyotukonzya kwiiya kukalabi kabusinsimi?\n7 Ino nziiyo nzi nzyotukonzya kwiiya kukalabi kabusinsimi? Cakusaanguna, mbotuli bakombi basalala tweelede kusyomeka kumajwi ngotwaamba. Jesu wakati: “Kwaamba kwanu kuti ‘Inzya’ akube inzya, akuti ‘Peepe’ akube peepe.” (Mt. 5:37) Ikuti naa kwayandika kuti tukonke kuli Leza kuti tulaamba masimpe, mbuli ciindi notupa bumboni munkuta, cikonke eeco tweelede kucibona kuti makani mapati. Cabili, tweelede kucenjela kapati kujatikizya baabo mbotusyoma. Ibbaibbele litucenjezya kuti: “Mutasyomi bami pe naba mwanaamuntu uutakonzyi kuleta lufwutuko.”—Int. 146:3.\nTUBBOKESI TWAKUYIISYA 8A: Businsimi Bwaamba Mesiya—Cisamu Cakkedari Cipati Kapati\n8-10. Ino Jehova wakasinsima nzi kujatikizya Mwami wabu Mesiya wakumbele, alimwi ino mbuti businsimi mbobuzuzikizyigwa? (Alimwi amubone kabbokesi kakuti “Businsimi Bwaamba Mesiya—Cisamu Cakkedari Cipati Kapati.”)\n8 Nokuba boobo, kuli mweendelezi iweelela ngotweelede kusyoma cakumaninina. Naakamana kwaamba kalabi kabusinsimi kujatikizya kusimpwa kwakasyuukila, Jehova wakabelesya cikozyanyo cakweema ncomunya kupandulula Mweendelezi wakumbele Mesiya.\n9 Businsimi ncobwaamba. (Amubale Ezekieli 17:22-24.) Lino tabali basikwaze bapati pele ngu Jehova lwakwe kumugama uuyoobweza ntaamu. Uyootyola kasyuukila kateteete “kuzwa atala aacisamu cilamfwu cakkedari akukasimpa . . . atala aacilundu cilamfwu.” Kasyuukila aaka kayookomena, akuba “cisamu cakkedari cipati kapati” kupa mwakukkala “bayuni bamisyobo yoonse.” Mpoonya “zisamu zyoonse zyamusyokwe” ziyoozyiba kuti ngu Jehova lwakwe mwini iwapa kuti cisamu eeci cipati kapati cikomene.\n10 Mbobuzuzikizyigwa businsimi. Jehova wakabweza Mwanaakwe, Jesu Kristo, kuzwa mumulongo wabwami wa Davida (“cisamu cilamfwu cakkedari”) akumubikka aa Cilundu cakujulu ca Ziyoni (“atala aacilundu cilamfwu alimwi cipati”). (Int. 2:6; Jer. 23:5; Ciy. 14:1) Aboobo nokuba kuti Mwanaakwe wakali kubonwa kuti “muntu muniini kapati” kuli basinkondonyina, Jehova wakamusumpula kwiinda mukumupa “cuuno cabwami ca Davida usyi.” (Dan. 4:17; Lk. 1:32, 33) Mbubwenya mbuli cisamu cakkedari cipati kapati, Mwami wabu Mesiya, Jesu Kristo, uyoolela nyika yoonse kali kujulu akuba kasensa kazilongezyo kubalelwa bakwe boonse. Masimpe, aano anyika, ngo Mweendelezi ngotweelede kusyoma. Mubulelo bwa Bwami bwa Jesu, bantu ibamvwida nyika yoonse ‘bayookkala kabaliibide alimwi tabakanyongani akaambo kakuyoowa mapenzi.’—Tus. 1:33.\n11. Ino nciiyo nzi iciyandika kapati ncotwiiya kubusinsimi bujatikizya “kasyuukila kateteete” ikaba “cisamu cakkedari cipati kapati”?\n11 Ncotukonzya kwiiya kubusinsimi. Businsimi oobu bukondelezya ibujatikizya “kasyuukila kateteete” ikaba “cisamu cakkedari cipati kapati” butupa kuti tucikonzye kwiingula mubuzyo ooyu uuyandika kapati: Ino nguni ngotuyoosyoma? Tacili camaano kusyoma mfwulumende zyabantu alimwi abasikalumamba basinguzu mbobajisi. Ikutegwa tujane kuliiba kwini-kwini, ncabusongo kumusyoma cakumaninina Mwami wabu Mesiya, Jesu Kristo. Mfwulumende yakujulu iili mumaanza aakwe mbobulangizi bulikke mbobajisi bantu.—Ciy. 11:15.\n“Ooyo Uuzumizyidwe Amulawo”\nTUBBOKESI TWAKUYIISYA 8B: Businsimi Botatwe Bwaamba Mesiya\n12. Ino mbuti Jehova mbwaakacisalazya kuti tanaakacilekede cizuminano cakwe a Davida?\n12 Kweelana abupanduluzi bwa Leza ibwaamba kalabi kabusinsimi kujatikizya basikwaze bobilo, Ezekieli wakamvwisya kuti Zedekiya, mwami uutasyomeki mumulongo wabwami wa Davida, wakali kuyoogusyigwa acuuno cabwami akutolwa mubuzike ku Babuloni. Ambweni musinsimi wakalibuzya kuti, ‘Ino mbuti kujatikizya cizuminano ca Leza a Davida, calo cakasyomezya kuti mwami kuzwa mulunyungu lwa Davida wakali kuyoolela kukabe kutamani?’ (2Sam. 7:12, 16) Ikuti naa Ezekieli wakali kuzinzibala kuyeeya kujatikizya mubuzyo ooyo, nkokuti tanaakeelede kulindila bwiinguzi kwaciindi cilamfwu. Kuma 611 B.C.E., mumwaka waciloba wabuzike, ciindi Zedekiya naakacili kulela mu Juda, ‘ijwi lya Jehova lyakamusikila’ Ezekieli. (Ezk. 20:2) Jehova wakamupa kuti aambe businsimi bumbi ibwaamba Mesiya, bwalo ibwakacisalazya kuti Leza tanaakacilekede cizuminano cakwe a Davida. Mukwiimpana, businsimi bwakatondezya kuti Mweendelezi wakumbele wabu Mesiya wakali kuyooba uuzumizyidwe amulawo kuba simulyazina wa Davida.\n13, 14. Bwaamba nzi businsimi bulembedwe kuli Ezekieli 21:25-27, alimwi ino mbuti businsimi mbobuzuzikizyigwa?\n13 Businsimi ncobwaamba. (Amubale Ezekieli 21:25-27.) Cakutainda mumbali, Jehova kwiinda muli Ezekieli wakaambila “silutwe mubi wa Israyeli,” walo ciindi cakwe cakuti apegwe cisubulo icakasikide. Jehova wakaambila mweendelezi mubi ooyu kuti “citambala” cakwe alimwi ‘amusini’ (zitondezyo zyanguzu zyabwami) zyakali kuyoobwezyegwa kulinguwe. Mpoonya, beendelezi ibakali ‘aansi’ bakali kuyoosumpulwa, alimwi aabo ibakali “atala” bakali kuyoofwiinsyigwa. Beendelezi ibakasumpulwa bakazumanana kweendelezya, kusikila mane “akasike ooyo uuzumizyidwe amulawo,” mpoonya Jehova wakamupa Bwami ooyo.\n14 Mbobuzuzikizyigwa businsimi. Mu 607 B.C.E., naakanyonyoonwa Jerusalemu, bwami ‘bwaatala’ bwa Juda ibwakali mu Jerusalemu bwakafwiinsyigwa ciindi bana Babuloni nobakaunyonyoona munzi ooyu, akugusya Mwami Zedekiya acuuno cabwami, akumutola mubuzike. Mpoonya, kakunyina mwami wamumulongo wa Davida iwakali kulela mu Jerusalemu, beendelezi bakali ‘aansi’ bakasumpulwa, bakatalika kweendelezya nyika, pele kwaciindi cisyoonto buyo. Ciindi Cabamasi, naa “ciindi cibikkidwe camasi,” cakamana mu 1914 ciindi Jehova naakapa Jesu Kristo bweendelezi. (Lk. 21:24) Mbwali wamukowa wa Mwami Davida, masimpe Jesu ‘ulizumizyidwe amulawo’ kuba Mwami wabu Mesiya. * (Matl. 49:10) Aboobo, kwiinda muli Jesu, Jehova wakacizuzikizya cisyomezyo cakwe cakupa Davida simulyazina uukkalilila ku Bwami ibunooliko lyoonse mane kukabe kutamani.—Lk. 1:32, 33.\nJesu ulizumizyidwe amulawo kuba Mwami wa Bwami bwa Leza (Amubone muncali 15)\n15. Ino nkaambo nzi ncotukonzya kuba alusyomo luyumu mu Mwami, Jesu Kristo?\n15 Ncotukonzya kwiiya kubusinsimi. Tulakonzya kuba alusyomo luyumu mu Mwami, Jesu Kristo. Ino nkaambo nzi? Akaambo kakuti kwiindana abeendelezi bamunyika, balo ibakonzya kusalwa abantu naa ikulibikka acuuno cabweendelezi, Jesu wakasalwa a Jehova alimwi “wakapegwa . . . bwami” bwalo mbwazumizyidwe amulawo. (Dan. 7:13, 14) Cakutadooneka, Mwami walo Jehova mwini kumugama ngwaakasala, uleelela kuti tumusyome!\n“Mubelesi Wangu Davida” Uyooba “Mweembezi Wanzizyo”\n16. Mbuti Jehova mbwalimvwa kujatikizya mbelele zyakwe, alimwi ino “beembezi ba Israyeli” mumazuba aa Ezekieli bakali kubweendelezya buti butanga?\n16 Jehova, Mweembezi Mupati ulazibikkila maano kapati mbelele zyakwe, ibakombi bakwe baanyika. (Int. 100:3) Ciindi napa mukuli wakulanganya mbelele zyakwe kubeembezi baanyika, nkokuti aabo bapedwe bweendelezi, ulabikkila maano kapati kubona mbobazyeendelezya mbelele zyakwe. Aboobo, amweezyeezye buyo mbwaakalimvwa Jehova kujatikizya “beembezi ba Israyeli” mumazuba aa Ezekieli. Kakunyina akulisenda, beendelezi aabo bakali kweendelezya ‘calunya alimwi akudyaaminina.’ Aboobo, mbelele zyakapenga, cakuti zinji zyakabusiya bukombi busalala.—Ezk. 34:1-6.\n17. Mbuti Jehova mbwaakavwuna mbelele zyakwe?\n17 Ino ncinzi Jehova ncaakali kukonzya kucita? Kubeendelezi basilunya ba Israyeli wakaamba kuti: “Ndiyoobabuzya kuti balyaambilile.” Alimwi wakayungizya kwiinda mukusyomezya kuti: “Ndiyoofwutula mbelele zyangu.” (Ezk. 34:10) Jehova ulazizuzikizya nzyasyomezya lyoonse. (Jos. 21:45) Mu 607 B.C.E., wakavwuna mbelele zyakwe kwiinda mukubelesya basikalumamba bana Babuloni kubagusya abweendelezi beembezi aabo ibakali kuliyanda. Nokwakainda myaka iili 70, wakabafwutula bakombi bakwe ibakali mbuli mbelele kuzwa ku Babuloni akubajola alimwi kumunzi wabo kutegwa babukulusye bukombi bwakasimpe okuya. Pele mbelele zya Jehova zyakazumanana kukkala kazitakwabilidwe, nkaambo zyakali kuyoozumanana kuba ansi abweendelezi bwamunyika. “Ciindi cibikkidwe camasi” cakali kuyoozumanana kwamyaanda yamyaka minji.—Lk. 21:24.\n18, 19. Ino mbusinsimi nzi Ezekieli mbwaakaamba mu 606 B.C.E.? (Amubone cifwanikiso icili kumatalikilo aacibalo.)\n18 Mu 606 B.C.E., ciindi citandila kumwaka omwe kuzwa lunyonyooko lwa Jerusalemu alimwi amyaka minji bana Israyeli kabatanafwutulwa mubuzike ku Babuloni, Jehova wakasololela Ezekieli kwaamba businsimi ibutondezya Mweembezi Mupati mbwabikkila maano kapati kubukkale bwambelele zyakwe kukabe kutamani. Businsimi bwaamba Mweendelezi wabu Mesiya mbwayakweembela mbelele zya Jehova.\n19 Businsimi ncobwaamba. (Amubale Ezekieli 34:22-24.) Leza ‘uyoozibusyila mweembezi omwe,’ walo ngwaita kuti “mubelesi wangu Davida.” Mabala aakuti “mweembezi omwe” antoomwe abbala lyakuti “mubelesi” ikwaamba buyo omwe, atondezya kuti Mweendelezi tanaakali kuyootalisya alimwi mukwasyi wamami muzyalani lya Davida, pele walo nguwakali kuyooba simulyazina wa Davida uukkalilila. Mweendelezi alimwi Mweembezi uyoozisanina mbelele zya Leza akuba “silutwe akati kanzizyo.” Jehova ‘uyoobamba cizuminano caluumuno’ ambelele zyakwe. ‘Zileleko ziyooloka alinzizyo mbubonya mbuli mvwula,’ alimwi ziyoolimvwa kukwabililwa, kukatalusyigwa, alimwi akuzyala micelo. Kayi, luumuno lunooliko kutali buyo akati kabantu pele alimwi aakati kabantu abanyama!—Ezk. 34:25-28.\n20, 21. (a) Ino businsimi bujatikizya “mubelesi wangu Davida” bwakazuzikizyigwa buti? (b) Ino majwi aa Ezekieli aajatikizya “cizuminano caluumuno” aamba nzi kujatikizya kumbele?\n20 Mbobuzuzikizyigwa businsimi. Kwiinda mukwaamba Mweendelezi ooyu kuti “mubelesi wangu Davida,” Leza munzila yabusinsimi wakali kwaamba Jesu, iwakali waluzubo lwa Davida walo uuzumizyidwe amulawo kuti ayendelezye. (Int. 89:35, 36) Naakali anyika, Jesu wakasinizya kuti “mweembezi mubotu,” wakapa buumi bwakwe ‘akaambo kambelele.’ (Joh. 10:14, 15) Pele lino Mweembezi wakujulu. (Heb. 13:20) Mu 1914, Leza wakabikka Jesu kuba Mwami alimwi wakamupa mukuli wakweembela alimwi akusanina mbelele zya Leza anyika. Nokwakainda ciindi cisyoonto, mu 1919, Mwami mupya iwakabikkwa acuuno cabwami wakasala “muzike uusyomeka alimwi uucenjede” kuti kasanina “babelesi bamuŋanda,” nkokuti bakombi ba Leza basyomeka ibajisi bulangizi bwakupona kujulu naa anyika. (Mt. 24:45-47) Kwiinda mukusololelwa a Kristo, muzike uusyomeka ulazisanina kabotu mbelele zya Leza acakulya cakumuuya. Cakulya eeci cabagwasya kubamba luumuno alukwabililo muparadaiso yakumuuya iili mukucitika lino.\n21 Ino majwi aa Ezekieli aajatikizya “cizuminano caluumuno” alimwi azileleko zili mbuli mvwula aamba nzi kujatikizya kumbele? Munyika mpya iboola, bakombi basalala ba Jehova anyika bayooba azileleko zinji ‘zyacizuminano caluumuno.’ Mubwini, muparadaiso ini-ini yanyika yoonse, bantu basyomeka kunyina nobayookongwa limbi ankondo, bugwebenga, nzala, kuciswa, naa abanyama bamusyokwe. (Is. 11:6-9; 35:5, 6; 65:21-23) Sena tamukkomani abulangizi bwabuumi butamani muparadaiso anyika mwalo mbelele zya Leza ‘moziyookkala cakuliiba, kakunyina muntu naba omwe uuziyoosya’?—Ezk. 34:28.\nMbuli Mweembezi wakujulu, Jesu ulabona mbozilanganizyigwa mbelele zya Leza (Amubone muncali 22)\n22. Ino Jesu ulimvwa buti kujatikizya mbelele, alimwi mbuti aabo ibabeleka kabali beembezi mbobatondezya kubikkila maano kwakwe?\n22 Ncotukonzya kwiiya kubusinsimi. Mbubwenya mbuli Bausyi, Jesu ulabikkila maano kapati kubukkale bwambelele. Ooyu Mweembezi alimwi Mwami ulabona kwaamba kuti mbelele zya Bausyi zilasaninwa kabotu kumuuya alimwi akuti zili muluumuno akuliiba muparadaiso yakumuuya. Eelo kaka cilakatalusya kuba aansi aabusolozi bwa Mweendelezi uuli boobo! Aabo ibabeleka kabali beembezi beelede kutondezya kuti balazibikkila maano mbelele mbubwenya mbwacita Jesu. Baalu beelede kweembela butanga “cakuliyandila” alimwi “caluyandisisyo” akuba zikozyanyo butanga nzyobweelede kwiiya. (1Pet. 5:2, 3) Kunyina mwaalu iweelede kupenzya imwi yambelele zya Jehova! Amuyeeye majwi aaya Jehova ngaakaambila beembezi basilunya bamu Israyeli kuciindi ca Ezekieli: “Ndiyoobabuzya kuti balyaambilile beni.” (Ezk. 34:10) Mweembezi Mupati ulabikkila maano kapati kujatikizya mbozyeendelezyegwa mbelele zyakwe alimwi awalo Mwanaakwe ulacita mbubwenya.\n“Davida Mubelesi Wangu Uyooba Silutwe Wabo Mane Kukabe Kutamani”\n23. Ncisyomezyo nzi Jehova ncaakapa kujatikizya kukamantanya cisi ca Israyeli, alimwi mbuti mbwaakacizuzikizya?\n23 Jehova uyanda kuti bakombi bakwe kababelekela antoomwe mulukamantano. Mubusinsimi bujatikizya kubukulusyigwa, Leza wakasyomezya kuti wakali kuyoobunganya bantu bakwe, nkokuti baiminizi kuzwa kubwami bwamisyobo yobilo ya Juda alimwi akuzwa kubwami bwamisyobo iili kkumi ya Israyeli, akubaswaanganya alimwi kuba “cisi comwe,” mbuli kuti nkuswaanganya “tusamu” tobilo kuti “tube kasamu komwe” mujanza lyakwe. (Ezk. 37:15-23) Mukuzuzikizyigwa kwabusinsimi, Leza wakabukulusya cisi ca Israyeli cikamantene ku Nyika Yakasyomezyedwe mu 537 B.C.E. * Pele lukamantano oolo cakali buyo citondezyo calukamantano lupati ilwakali kulangilwa kumbele alimwi ilwakali kuyookkalilila. Naakamana kusyomezya kukamantanya Israyeli, Jehova wakapa Ezekieli businsimi kujatikizya Mweendelezi wakumbele mbwaakali kuyooleta bakombi bakasimpe antoomwe munyika yoonse mulukamantano lwalo ilwakali kuyooba mane kukabe kutamani.\n24. Ino Jehova umupandulula buti Mwami wabu Mesiya, alimwi ino bweendelezi bwakwe bunooli buti?\n24 Ncobwaamba businsimi. (Amubale Ezekieli 37:24-28.) Jehova alimwi waamba kujatikizya Mweendelezi wabu Mesiya kuti “mubelesi wangu Davida,” “mweembezi omwe,” alimwi “silutwe,” pele aciindi aawa Jehova waamba Wakasyomezyegwa ooyu kuti “mwami.” (Ezk. 37:22) Ino bweendelezi bwa Mwami ooyu bunooli buti? Bweendelezi bwakwe buyookkalilila. Kubelesyegwa kwamabala aakuti “kukabe kutamani” alimwi alyakuti “citamani” kutondezya kuti zileleko zyabweendelezi bwa Mwami ooyu tazikamani. * Mubweendelezi bwakwe kunooli lukamantano. Kabeendelezyegwa “amwami omwe,” balelwa basyomeka banootobela “mbeta” zikozyene alimwi “bayookkala mucisi” antoomwe. Bweendelezi bwakwe buyoopa kuti balelwa ba Bwami baswene kuli Jehova Leza. Jehova uyoobamba “cizuminano caluumuno” abalelwa bambubo. Jehova uyooba Leza wabo, alimwi bayooba bantu bakwe. Alimwi cikombelo cakwe ciyooba “akati kabo lyoonse mane kukabe kutamani.”\n25. Mbuti businsimi bujatikizya Mwami wabu Mesiya mbobuli mukuzuzikizyigwa?\n25 Mbobuzuzikizyigwa businsimi. Mu 1919, bananike ibasyomeka bakakamantanizyigwa ‘amweembezi wabo omwe,’ Mwami wabu Mesiya, Jesu Kristo. Mukuya kwaciindi, “nkamu mpati” kuzwa “muzisi zyoonse, mumisyobo yoonse, mumikowa yoonse alimwi amumilaka yoonse” bakakamantana antoomwe abasyominyina ibananike. (Ciy. 7:9) Boonse antoomwe, bakaba “tanga lyomwe” kabeendelezyegwa “amweembezi omwe.” (Joh. 10:16) Kufwumbwa naa bulangizi bwabo mbwakuyoopona kujulu naa anyika, boonse balazitobela mbeta zya Jehova. Akaambo kakucita boobo, balakkala antoomwe muparadaiso yakumuuya kabali bunyina bwanyika yoonse ibukamantene. Jehova wabalongezya kwiinda mukubapa luumuno, alimwi cikombelo cakwe, iciiminina bukombi busalala, cili akati kabo. Jehova ngu Leza wabo alimwi balikkomene kuba bakombi bakwe, lino mane kukabe kutamani!\n26. Mbuti mbomukonzya kugwasyilizya kuti kube lukamantano muparadaiso yakumuuya?\n26 Ncotukonzya kwiiya kubusinsimi. Tulijisi coolwe cakukamantana mubunyina bwanyika yoonse katuli mubukombi busalala bwa Jehova. Pele coolwe eeci citupa mukuli wakugwasyilizya kutegwa lukamantano oolu lube. Aboobo, toonse tweelede kucita lubazu lwesu kutegwa tuzumanane kukamantana muzintu nzyotusyoma alimwi anzyotucita. (1Kor. 1:10) Aboobo, caluyandisisyo tulya cakulya cakumuuya cikozyenye, tutobela zyeelelo zyakulilemeka zyamu Magwalo zikozyenye, alimwi tulatola lubazu mumulimo omwe uuyandika wakwaambilizya Bwami alimwi akugwasya bantu kuba basikwiiya. Nokuba boobo, ikaambo kapati katupa kukamantana, nduyando. Ciindi notusolekesya kuba aluyando alimwi akulutondezya munzila ziindene-indene, kubikkilizya alweetelelo, lubomba, alimwi akulekelela, nkokuti tugwasyilizya kuti lukamantano lwesu luzumanane. Bbaibbele lyaamba kuti, ‘luyando, ncecaanzyo calukamantano cilondokede.’—Kol. 3:12-14; 1Kor. 13:4-7.\nJehova ulabulongezya bunyina bwabakombi bakwe bwaluyando bwanyika yoonse (Amubone muncali 26)\n27. (a) Ino mulimvwa buti kujatikizya businsimi bwaamba Mesiya ibuli mubbuku lya Ezekieli? (b) Ino ncinzi ncotuyoolanga-langa muzibalo zitobela?\n27 Eelo kaka tulalumba kapati kujatikizya businsimi bwaamba Mesiya ibujanika mubbuku lya Ezekieli! Kubala alimwi akuzinzibala kuyeeya businsimi oobu kutuyiisya kuti Mwami wesu uuyandwa, Jesu Kristo, uleelela kuti katumusyoma, ulizumizyidwe amulawo kweendelezya, ulatweembela kabotu, alimwi uyoopa kuti tukabe alukamantano lutakamani. Eelo kaka tulijisi coolwe cipati cakuba balelwa ba Mwami wabu Mesiya! Atuyeeye kuti businsimi oobu bwaamba Mesiya ncibeela camakani oonse aakubukulusyigwa alo aambwa mubbuku lyamu Bbaibbele lya Ezekieli. Kwiinda muli Jesu, Jehova uli mukubabunganya antoomwe bantu bakwe alimwi akubukulusya bukombi busalala akati kabo. (Ezk. 20:41) Muzibalo zitobela zyabbuku eeli, tuyoolanga-langa kubukulusya kukkomanisya ooku alimwi ambokupandululwa mubbuku lya Ezekieli.\n^ munc. 1 Mwaka wakusaanguna wamubuzike wakatalika mu 617 B.C.E. ba Juda baange nobakatolwa ku Babuloni ciindi cakusaanguna. Aboobo, mwaka wacisambomwe wakatalika mu 612 B.C.E.\n^ munc. 14 Mulongo wazyalani lya Jesu kuzwa kuli Davida ulilembedwe kabotu mumabbuku aa Makani Mabotu akasololelwa amuuya.—Mt. 1:1-16; Lk. 3:23-31.\n^ munc. 23 Businsimi bwa Ezekieli ibujatakizya tusamu tobilo alimwi ambobwakazuzikizyigwa buyoolangwa-langwa mu Cibalo 12 cabbuku eeli.\n^ munc. 24 Kujatikizya bbala lya Chihebrayo lyakuti “kukabe kutamani” alimwi alyakuti “citamani,” bbuku limwi lyakaamba kuti: “Kunze akwaamba bulamfwu bwaciindi, ibbala eeli lyaamba kukkalilila, kuyuma, kutanyonyooka, alimwi akutacinca.”\nIno nciiyo nzi ncomwaiya kukalabi kabusinsimi kajatikizya basikwaze bapati? (Ezk. 17:3-10)\nAmupandulule businsimi bwaamba Mesiya ibujanika kuli Ezekieli mbobumupa twaambo tulimvwisya ncomweelede kumusyoma Mwami, Jesu Kristo.\nIno mbuti mbomukonzya kutola lubazu mukupa kuti kube luumuno alukamantano muparadaiso yakumuuya?


Kaambo Kulibombya Ncokuciyandika | Yakwiiya\nNgazi Yamulindizi—Yakwiiya | January 2017\nAMUBALE MU Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quebec Sign Language Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nKaambo Kulibombya Ncokuciyandika\n“Aabo balibombya mbabajisi busongo.”—TUS. 11:2.\nNYIMBO: 38, 69\nNkaambo nzi kulibombya ncokuyandika kapati?\nMbuti kulibombya mbokuswaangene akulicesya?\nIno mbuti mbotukonzya kuzwidilila mumulimo ngotupedwe?\n1, 2. Ino nkaambo nzi muntu iwakali kulibombya aciindi cimwi ncaakakakwa a Leza? (Amubone cifwanikiso icili kumatalikilo aacibalo.)\nMWAMI SAULO wamu Israyeli yansiku wakatalika bulelo bwakwe kali muntu uulibombya alimwi uulemekwa. (1Sam. 9:1, 2, 21; 10:20-24) Pele mbwaakabeda buyo mwami, wakatalika kucita zintu cakulisumpula. Ciindi musinsimi wa Leza Samuele naakamuka kusika ku Giligala, Saulo tanaakakkazyika moyo. Ba Filisiti bakali kulibambila kulwana nkondo, pele bana Israyeli bakatalika kumwaikizyanya akumusiya Saulo. Ambweni wakayeeya kuti, ‘Ndeelede kucita cintu cimwi cakufwambaana.’ Aboobo wakatuula cipaizyo kuli Leza, calo ncaatakazumizyidwe. Jehova tanaakakkomana pe.—1Sam. 13:5-9.\n2 Ciindi Samuele naakasika ku Giligala, wakamukalalila Saulo. Pele muciindi cakulutambula lulayo, Saulo walo wakapa zyakulitamizya, wakapa bantu mulandu alimwi akusola kuubya-ubya ceeco ncaakacita. (1Sam. 13:10-14) Eeci ncecakatalisya zintu zyakapa kuti Saulo anyangwe bwami, alimwi ciinda kubija ncakuti, wakakakwa a Jehova. (1Sam. 15:22, 23) Nokuba kuti wakatalika kulela kali muntu uuli kabotu, wakafwa kali muntu mubi.—1Sam. 31:1-6.\n3. (a) Ino bantu banji bayeeya nzi kujatikizya kulibombya? (b) Ino mibuzyo nzi iiyandika kwiingula?\n3 Munyika iino iiyandisya kuzundana, bantu banji bayeeya kuti beelede kwiindana abantu bambi kutegwa bazwiidilile. Mukucita boobo, kulibombya koonse inga kulamana. Mucikozyanyo, muntu umwi uulaampuwo mumafilimu, iwakanjila mumapolitikisi, wakaamba kuti: “Bbala lyakulibombya ndibbala litabeleki kuli ndime alimwi ndilombozya kuti litakabeleki pe.” Pele, ino nkaambo nzi kulibombya ncokuciyandika? Ino kulibombya ninzi, alimwi tacaambi nzi? Alimwi mbuti mbotukonzya kuzumanana kulibombya nomuba mubukkale bukatazya naa notuyungwa abantu bamwi? Mucibalo eeci, tulaingula mibuzyo yobilo yakusaanguna. Mubuzyo watatu uyakwiingulwa mucibalo citobela.\n4. Ino inga mwaipandulula buti micito yakulisumpula?\n4 Ibbaibbele lilaindanya kulibombya alimwi akulisumpula. (Amubale Tusimpi 11:2.) Cabusongo, Davida wakalomba Jehova “[kumulesya] kumicito yakulisumpula.” (Int. 19:13) Ino “micito yakulisumpula” ninzi? Caamba kutakkazyika moyo naa kufwambaana kucita zintu muntu nzyatazumizyidwe. Akaambo kacibi ncotwakakona, toonse tulalisumpula zimwi ziindi. Pele mbubonya mbotwabona mucikozyanyo ca Mwami Saulo, ikuti naa twaba acilengwa cakucita zintu nzyotwataambilwa, mukuya kwaciindi tuyoolijana mumapenzi mapati kuli Leza. Lugwalo lwa Intembauzyo 119:21 lwaamba boobu kujatikizya Jehova: “Yebo ulabakalalila basikulisumpula.” Nkaambo nzi ncocili boobo?\n5. Nkaambo nzi micito yakulisumpula ncoili zibi zipati kapati?\n5 Cakusaanguna, ikuti twacita zintu cakutalibombya, nkokuti tatulemeki Jehova kuti Mweendelezi wesu weelela. Cabili, ikuti twacita zintu nzyotutazumizyidwe, tulangilwa kuzwangana abantu bamwi. (Tus. 13:10) Catatu, ikuti bantu bazyiba kuti twacita zintu cakulisumpula, inga twafwa nsoni naa kusampuka. (Lk. 14:8, 9) Zintu ziboola akaambo kamicito yakulisumpula inga nzibi. Kweelana a Magwalo mbwaatondezya, kulibombya lyoonse nenzila mbotu.\nINO KULIBOMBYA KUBIKKILIZYA NZI?\n6, 7. Ino kulicesya ninzi, alimwi kuswaangene buti akulibombya?\n6 Kulibombya alimwi akulicesya mbube buswaangene kapati. Mu Bbaibbele, kulicesya caamba kutalisumpula naa kutaliyanda. (Flp. 2:3) Muntu uulicesya kanji-kanji ulalibombya, nkokuti ulakonzya kubona kabotu-kabotu zintu nzyakonzya kucita alimwi akuzuzikizya, ulakuzumina kulubizya kwakwe, ulaitambula mizeezo alimwi anzila zipya zintu mbozyeelede kucitwa. Kulicesya kulamukkomanisya kapati Jehova.\n7 Mu Bbaibbele, kulibombya caamba kulizyiba kabotu mbotubede alimwi akuzyiba mpotugolela. Kweelana amwaambo wakusaanguna iwakabelesyegwa, kaambo kakankaizyidwe aawa kajatikizya luzyibo oolo mbolweelede kujatikizya mbotulilemeka kubantu bamwi.\n8. Ino zintu nzi zitondezya bukkale naa kuyeeya cakutalibombya?\n8 Ino ndilili notukonzya kutalika kuyeeya naa kucita zintu cakutalibombya? Atulange-lange zitondezyo zitucenjezya zisyoonto buyo. Inga twatalika kuciindizya mbotulibona alimwi ambotubona mikuli yesu. (Rom. 12:16) Tulakonzya kutalika kulibikkila kapati maano munzila iitali kabotu. (1Tim. 2:9, 10) Inga twatalika kulumbaizya buyo mizeezo naa zintu zijatikizya mukuli wesu, naa mbotuyeeya. (1Kor. 4:6) Kanji-kanji, ikuti katucita boobo, inga tiitwazyiba kuti twacinca kuzwa kukulibombya kuya kukulisumpula.\n9. Ino ncinzi capa kuti bamwi batalike kulisumpula? Amupe cikozyanyo camu Bbaibbele.\n9 Muntu uuli woonse ulakonzya kucita zintu cakutalibombya ikuti naa wazumizya zisusi zyanyama kuti zimweendelezye. Mizeezo yakuliyanda, munyono, alimwi akunyema kapati zyapa bantu banji kutalika kucita zintu cakulisumpula. Bantu baambidwe mu Bbaibbele mbuli Abisalomu, Uziya, alimwi a Nebukadinezara bakazundwa kumilimo yanyama iili boobu alimwi Jehova wakabasubula akaambo kakulisumpula kwabo.—2Sam. 15:1-6; 18:9-17; 2Mak. 26:16-21; Dan. 5:18-21.\n10. Nkaambo nzi ncotuteelede kuyeeyela zintu bantu nzyobayeeya? Amupe cikozyanyo camu Bbaibbele.\n10 Kuli twaambo atumbi tukonzya kupa kuti umwi atalike kucita zintu cakutalibombya. Mucikozyanyo, atulange-lange zibalo zyamu Bbaibbele eezyi: Matalikilo 20:2-7 alimwi a Matayo 26:31-35. Sena zintu nzyobakacita ba Abimeleki alimwi a Petro izyakali kulibonya mbuli kuti nkulisumpula, zyakacitwa akaambo kazisusi zibi? Naa sena bantu aaba tiibakaazyi masimpe naa bakacita zintu cakutayeeya? Mbwaanga tatukonzyi kuzyiba zili mumoyo wamuntu, ncabusongo alimwi ncaluyando kutafwambaana kuyeeyela zintu bantu nzyobayeeya.—Amubale Jakobo 4:12.\nKUZYIBA MULIMO WESU\n11. Ino kulibombya kuswaangene buti akuzyiba busena bwesu mububambe bwa Leza?\n11 Kulibombya kutalikila akuzyiba mulimo ngotujisi mububambe bwa Leza. Mbwali Leza uucita zintu kweelana abubambe, Jehova ulamupa busena naa cakucita muntu uuli woonse mumukwasyi wakwe. Mukuli ngwajisi muntu uuli woonse mumbungano ulilibedelede, pele toonse buyo tulayandika. Kwiinda muluzyalo lwakwe, Jehova wakapa muntu uuli woonse zipego, zintu, naa busongo bwakucikonzya kucita cintu cimwi. Tulakonzya kuzibelesya kutembaula Jehova alimwi akugwasya bamwi. (Rom. 12:4-8) Tulizyi kuti Jehova uyanda kuti katubelesya zipego eezyi kumulemeka alimwi akugwasya bamwi.—Amubale 1 Petro 4:10.\nNcinzi ncotukonzya kwiiya kucikozyanyo ca Jesu ciindi notwapegwa mulimo mupya? (Amubone muncali 12-14)\n12, 13. Nkaambo nzi ncotuteelede kugambwa ikuti naa milimo yesu kaicinca-cinca mububambe bwa Leza?\n12 Nokuba boobo, mulimo ngotujisi mububambe bwa Leza, takuli kuti ngomulimo ngotunoocita lyoonse. Mukuya kwaciindi ulakonzya kucinca. Atulange-lange cikozyanyo ca Jesu. Kumatalikilo, wakali buyo a Jehova. (Tus. 8:22) Mpoonya wakamugwasya kulenga zilenge zimwi zyamuuya, zintu zimwi zyamububumbo, alimwi kumamanino akulenga bantu. (Kol. 1:16) Pele mukuya kwaciindi Jesu wakatambula mulimo mupya anyika, cakusaanguna wakazyalwa kali muvwanda mpoonya wakakomena. (Flp. 2:7) Naakafwa lufwu lwakwe lwacipaizyo, Jesu wakapiluka kujulu kali cilenge camuuya kutegwa akaakube Mwami wa Bwami bwa Leza. (Heb. 2:9) Alimwi ooku takuli kucinca kwamamanino kwamulimo wakwe. Yaakumana myaka iili 1000 yabulelo bwakwe, Jesu uuyoopilusya bwami bwakwe kuli Jehova kutegwa “Leza abe ngomweendelezi wazintu zyoonse.”—1Kor. 15:28.\n13 Tulakonzya kulangila kuti milimo yesu ilakonzya kucinca ciindi aciindi, kanji-kanji akaambo kazintu nzyotusala kucita. Mucikozyanyo, sena tiimwakakwete naa kukwatwa pele lino mwakakwata naa kukwatwa? Sena lino mujisi bana? Sena mwakaubyaubya buumi bwanu kutegwa mubeleke mulimo waciindi coonse? Zyakusala zyoonse eezyi zyakaleta mikuli iimwi. Kucinca kwabukkale kulakonzya kupa kuti tube aamikuli minji naa misyoonto. Sena mucili mwana-mwana naa mwakacembaala? Sena buumi bwanu buli kabotu naa mbwakuciswa-ciswa? Jehova lyoonse ulabikkila maano kubona umwi aumwi wesu mbwakonzya kubelesyegwa mumulimo wakwe. Ncalangila buyo kulindiswe nzintu nzyotukonzya kucita, alimwi ulalumba kapati kuzintu zyoonse nzyotucita.—Heb. 6:10.\n14. Mbuti kulibombya mbokukonzya kutugwasya kuzuzikizya mulimo wesu alimwi akuzumanana kusyomeka mubukkale buli boonse?\n14 Jesu wakali kukkomana mumilimo yakwe yoonse njaakapegwa, andiswe tulakonzya kukkomana mumilimo yesu. (Tus. 8:30, 31) Muntu uulibombya talimvwi kusyaanikizyigwa amilimo naa mikuli njapedwe mumbungano. Alimwi kunyina nalibilika kujatikizya kuba aamikuli kumbele naa kujatikizya bamwi nzyobacita. Muciindi caboobo, ulaubeleka canguzu alimwi akuukkomanina mulimo ngwajisi lino nkaambo uubona kuti uzwa kuli Jehova. Aciindi ncomunya, ulailemeka mikuli Jehova njapede bamwi. Kulibombya kutupa kuti katukukkomanina kulemeka bamwi alimwi akubagwasilizya.—Rom. 12:10.\n15. Ino ncinzi ncotukonzya kwiiya kukulibombya kwa Gideoni?\n15 Gideoni ncikozyanyo cibotu kapati cakulibombya. Iciindi mungelo wa Jehova naakalibonya kulinguwe, Gideoni wakamwaambila mungelo kuti wakali kuzwa mumukwasyi uunyina mpuwo. (Bab. 6:15) Naakamana kuzumina mulimo ngwaakapegwa a Jehova, Gideoni wakaba masimpe kuti wakali kuzimvwisya zintu zyakajatikizyidwe, alimwi wakalanga kuli Jehova kutegwa amusololele. (Bab. 6:36-40) Gideoni wakali sicamba. Pele wakali kubikkila maano alimwi akucita zintu cabusongo. (Bab. 6:11, 27) Tanaakabelesya mulimo wakwe kutegwa alipangile mpuwo. Muciindi caboobo, mbowakamanina buyo mulimo ngwaakapedwe wakajokela kumulimo wakwe wakaindi kakkomene.—Bab. 8:22, 23, 29.\n16, 17. Nzintu nzi muntu ulibombya nzyalanga-langa ciindi nayeeya kujatikizya kuyungizya mulimo wakwe wakumuuya?\n16 Kulibombya tacaambi kuti tatweelede kubeleka canguzu kutegwa tweelele kupegwa mikuli iimbi naa kukaka mikuli iimbi yamumulimo. Magwalo alatukulwaizya toonse kuyungizya mulimo wesu. (1Tim. 4:13-15) Pele sena kucita boobo lyoonse kuyandika kucinca mulimo? Peepe. Kwiinda mukulongezyegwa a Jehova, tulakonzya kuyaambele kumuuya mumulimo ngotucita lino. Tulakonzya kuzumanana kubelesya busongo bwakucita zintu mbwaakatupa Leza alimwi akuyaambele mukucita milimo mibotu.\n17 Katanauzumina mulimo mupya, muntu uulibombya, cakusaanguna weelede kubuzya zijatikizyidwe mumulimo ooyo. Mpoonya ulabulanga-langa bukkale bwakwe naa bulakonzya kumuzumizya kuucita mulimo ooyo mupya. Mucikozyanyo, sena ulakonzya kucita milimo minji naa mikuli kakunyina kucileka kulanganya zintu zimbi ziyandika? Sena milimo imwi njajisi lino ilakonzya kupegwa bamwi kutegwa abeleke milimo mipya? Ikuti naa bwiinguzi kumibuzyo yobilo eeyi mbwakuti peepe, ambweni kulakonzya kuba muntu umbi uukonzya kucikonzya kuubeleka kabotu mulimo ooyu. Mupailo alimwi akubulanga-langa kabotu bukkale bwesu kuyootugwasya kweeleba kucita zintu nzyotutakonzyi. Kulibombya kuyootugwasya kwaamba kuti inga tiitwakonzya kuucita mulimo ooyo.\n18. (a) Ino kulibombya kuyootupa kucita nzi ciindi notwapegwa mulimo mupya? (b) Mbuti lugwalo lwa Baroma 12:3 mbolubeleka kubantu balibombya?\n18 Ciindi notuzumina mulimo mupya, cikozyanyo ca Gideoni cituyeezya kuti tatukonzyi kuzwidilila kakunyina busolozi bwa Jehova alimwi azilongezyo zyakwe. Alimwi buya, twakatambwa “kweenda cakulibombya a Leza [wesu].” (Mik. 6:8) Aboobo, kufwumbwa ciindi notwapegwa milimo mipya, tweelede kupaila alimwi akuyeeya kujatikizya zintu Jehova nzyatwaambila kwiinda mu Jwi lyakwe alimwi ambunga yakwe. Tweelede kwiiya kweenda cakutapilingana kutegwa tutobele busolozi bwa Jehova butazungaani. Tweelede kuyeeya kuti nkulicesya kwa Jehova kutali busongo bwesu ‘kutupa kusumpulwa.’ (Int. 18:35) Aboobo kusala kweenda a Leza cakulibombya kuyootugwasya kutalisumpula naa kulitenga.—Amubale Baroma 12:3.\n19. Ino nkaambo nzi ncotweelede kuba bantu balibombya?\n19 Muntu ulibombya umupa bulemu bumweelede Jehova, akaambo kakuti Jehova ngo Mulengi wesu alimwi Mwami Wabubumbo Boonse. (Ciy. 4:11) Kulibombya kutugwasya kukkutila alimwi akubeleka canguzu mumulimo ngotupedwe mububambe bwa Leza. Kulibombya kutupa kuti katucita zintu cakusyomeka, alimwi kuleta luumuno akati kabantu ba Jehova. Kulibombya kutukulwaizya kubona bamwi kuti balatwiinda, alimwi kutukulwaizya kuba bantu bacenjede, alimwi akweeleba kucita zibi zipati. Akaambo katwaambo ootu, kulibombya kuciyandika kubantu ba Leza, alimwi Jehova ulabalanganya aabo balibombya. Pele ino mbuti kuti tuli mubukkale bukatazya? Cibalo citobela cilatondezya mbotukonzya kuzumanana kulibombya mubukkale bukatazya.\nBakalyaaba Amoyo Woonse\n“Kosyoma Jehova Akucita Zintu Zibotu”\nAmucibelesye Kabotu Cipego Canu Calwaanguluko Lwakulisalila\nMulakonzya Kuzumanana Kulibombya Ciindi Nomusunkwa\n“Zintu Eezyi Kozibikka Mumaanza Aabantu Basyomeka”\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA January 2017\nNGAZI YAMULINDIZI—YAKWIIYA January 2017


Nebbukkadinezari Wakalota Atala Abaami Abwaami | Zyiiyo Zyabana Zizwa muBbayibbele\nBumwi busiku, Mwaami Nebbukkadinezari wakalota chiloto chiyoosya. Chakamukataazya zyakuti wakakachilwa koona. Wakayita basondi mpawo wakababuzya kuti: ‘Amundipandulwide nzindalota.’ Pesi bakati: ‘O mwami, tubuzye nzwaalota.’ Pesi Nebbukkadinezari wakababuzya kuti: ‘Peepe! Amundibuzye nzindalota, nkaambo mwakachilwa ndilamujaya.’ Pesi bakamubuzya kuti: ‘Tubuzye nzwaalota mpawo tuyookupandulwida kuti zyambaanzi.’ Mpawo wakababuzya kuti: ‘Moonse muyanda kundeena. Amundibuzye nzindalota.’ Bakabuzya mwaami kuti: ‘Taakwe muntu ukonzya kuzichita eezyo. Chintu nchulikukumbila nchiyumu.’\nNebbukkadinezari wakanyema loko zyakuti wakalayilila kuti basondi abaalumi basongo boonse bamuBbabbuloni bajayigwe. Eezi zyakali kwaamba kuti Daniyele, Shadirekki, Mishekki aAbbedinego abalabo bakeelede kujayigwa. Mpawo Daniyele wakakumbila mwaami kuti amupe chiindi. Kuzwa waawo, kalaamwi abeenzinyina bakakomba kuli Jehova kuti abagwasye. Jehova wakachita biyeni?\nJehova wakatondeezya Daniyele chilengaano chachiloto chaNebbukkadinezari ambuchakali kwaamba. Buzuba bwakatobela, Daniyele wakabuzya mubelesi wamwaami kuti: ‘Utabajayi pe baalumi aaba. Ndilakonzya kupandulula chiloto chamwaami.’ Mubelesi wakatola Daniyele kuli Nebbukkadizari. Mpawo Daniyele wakabuzya mwaami kuti: ‘Leza wakutondeezya zintu zitakachitike kunembo. Nzezi nzwaakalota: Wakabona chibumbwa chipati kachili amutwe wangolida, kaango amaboko zyakali zyansiliva, bula azibelo zyakali zyabutale (copper), mawulu akali ansimbi azituta zyakali zyansimbi iswaanisidwe abulongo. Kuzwa waawo, kwakakolomonwa bbwe kuchilundu mpawo lyakawuma zituta zyachibumbwa. Mpawo chibumbwa chakanyonyoonwa akuba buungu alimwi bwakatolwa aluuwo. Kuzwa waawo, bbwe eelyo lyakaba chilundu chipati alimwi lyakazuzya nyika yoonse.’\nDaniyele wakati: ‘Nzezi zyaambwa achiloto chako: Bwaami bwako mbubo bwiimininwa amutwe wangolida. Nsiliva mbwaami buyookutobela. Mpawo kuyootobela bwabutale alimwi oobu buyooyendelezya nyika yoonse. Bwaami butobela bunoosimide mbuli nsimbi. Kumamanino, kuyooba bwaami buyoowanzaana aakati alimwi chimwi chipaanzi chinoosimide mbuli nsimbi, pesi chimwi tachinoosimide mbuli bulongo. Alubo, bbwe lyakaba chilundu, Mbwaami bwaLeza. Buyoonyonyoona mfulumende zyoonse alimwi buyookkala kukabe kutamani.’\nNebbukkadinezari wakavundama akukotamina Daniyele. Wakati: ‘Leza wako nguwe wakutondeezya nzindakalota. NguLeza wabaleza.’ Muchiindi chakuti Nebbukkadinezari ajaye Daniyele, pesi wakapa kuti Daniyele abe mupati wabaalumi basongo boonse akuti abe mweendelezi muBbabbiloni. Wakubona na kuti Jehova wakayisandula biyeni nkombyo yaDaniyele?\n“Bakababungika antoomwe mubusena butegwa muci-Hebrayo Harmagedoni.”—Ciyubunuzyo 16:16\nMibuzyo: Niinzi chakapa kuti Daniyele akonzye kupandulula chiloto chaNebbukkadinezari? Chiloto eecho chakali kwambaanzi?\nChiloto chaNebbukkadinezari chakali kwaamba zyakali kuyoomuchitikila kunembo.


Nkaambo Nzi Ncotweelede Kubulemeka Bweendelezi?\nAMUBALE MU Afrikaans Alur Amharic Bassa (Cameroon) Batak (Karo) Belize Kriol Boulou Cebuano Chichewa Chin (Hakha) Chin (Tiddim) Chitonga Chitonga (Zimbabwe) Chitumbuka Chiyao Chokwe Cibemba Cinyanja Colombian Sign Language Cuban Sign Language Danish Douala Dutch English Ewe Fijian Filipino Sign Language Fon French Ga German Greek Guarani Gun Haitian Creole Herero Hiligaynon Hindi Hungarian Iloko Indian Sign Language Indonesian Irish Javanese Jula Kabiye Kabuverdianu Karen (S'gaw) Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Krio Kwanyama Kyangonde Lhukonzo Lingala Luganda Luvale Malay Malayalam Mambwe-Lungu Mbunda Mongolian Moore Myanmar Ndebele Ndebele (Zimbabwe) Nepali Ngangela Nias Norwegian Nyaneka Okpe Otetela Pangasinan Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romany (Southern Greece) Russian Samoan Sango Sena Sepedi Sesotho (South Africa) Seychelles Creole Sidama Silozi Sinhala Spanish Spanish Sign Language Sunda Swahili Swahili (Congo) Swedish Tagalog Tamil Thai Tigrinya Tok Pisin Tongan Tshiluba Tuvaluan Ukrainian Uruund Vietnamese Wayuunaiki Wolaita Zande\n“Amubalemeke bantu bamisyobo yoonse, amube aluyando kuciinga coonse cabakwesu, amuyoowe Leza, amumulemeke mwami.”—1 PETRO 2:17.\n1, 2. (a) Ino mbusolozi bwani mbotweelede kutobela? (b) Ino mibuzyo nzi njotutiibandike mucibalo eeci?\nCIINDI nomwakacili bana, ambweni kwakali kuba ziindi bazyali banu nobakali kumwaambila kucita cintu cimwi ncomwatakali kuyanda. Mwakali kubayanda bazyali banu alimwi mwakalizyi kuti mwakeelede kubamvwida. Nokuba boobo, ambweni talili lyoonse nomwakali kuyanda kubamvwida.\n2 Tulizyi kuti Jehova, Taateesu, ulatuyanda. Ulatubikkila maano alimwi akubona kuti tulijisi zyoonse nzyotuyandika kutegwa katukkomana mubuumi. Ulatupa busolozi mbotuyandika kutegwa tuzwidilile. Zimwi ziindi, ulabelesya bantu bamwi kutegwa batupe busolozi. Tweelede kubulemeka bweendelezi bwa Jehova. (Tusimpi 24:21) Pele ino nkaambo nzi zimwi ziindi ncocitukatazya kutobela busolozi? Nkaambo nzi Jehova ncatwaambila kutobela busolozi? Alimwi mbuti mbotukozya kutondezya kuti tulabulemeka bweendelezi bwakwe?—Amubone Bupanduluzi Buyungizyidwe 9.\nNKAAMBO NZI NCOCIKATAZYA?\n3, 4. Ino kutalondoka kwakaboola buti kubantu? Nkaambo nzi ncocikonzya kutukatazya kutobela busolozi bwabamwi?\n3 Swebo tobantu, tujisi cilengwa cakuzanga. Oobu mbocibede kuzwa ciindi mwaalumi amukaintu wakusaanguna, Adamu a Eva, nobakabisya. Nokuba kuti bakalengwa kabalondokede, bakabuzangila bweendelezi bwa Leza. Kuzwa ciindi eeco, bantu boonse bali kuzyalwa kabatalondokede. Kutalondoka kwesu, nkaambo kamwi ikapa kuti kacikatazya kutobela busolozi kuzwa kuli Jehova alimwi akubantu. Kaambo akambi nkakuti, aabo Jehova mbabelesya kutupa busolozi abalo mbantu batalondokede.—Matalikilo 2:15-17; 3:1-7; Intembauzyo 51:5; Baroma 5:12.\n4 Akaambo kakuti tatulondokede, kanji-kanji tulalisumpula. Kulisumpula kupa kuti citukatazye kutobela busolozi. Mucikozyanyo, mu Israyeli yansiku, Jehova wakasala Musa kuti asololele bantu bakwe. Imwaalumi wazina lya Kora, iwakabelekela Jehova kwamyaka minji, wakatalika kulisumpula alimwi wakatondezya kubula bulemu kuli Musa. Nokuba kuti Musa wakali kubasololela bantu ba Leza, tanaakali muntu uulisumpula. Alimwi buya, wakaambwa kuti ngowakali muntu mubombe kwiinda bantu boonse ibakali kupona aciindi eeco. Pele Kora tanaakabuzumina busolozi bwa Musa. Mane buya wakayunga nkamu mpati yabantu kumusangana akuzangila Musa. Ino ncinzi cakamucitikila Kora antoomwe abazangi? Bakajaigwa. (Myeelwe 12:3; 16:1-3, 31-35) Mu Bbaibbele, kuli zikozyanyo zinji izituyiisya kuti kulisumpula kunjizya muntenda.—2 Makani 26:16-21; amubone Bupanduluzi Buyungizyidwe 10.\n5. Ino mbuti bantu bamwi mbobali kuzibelesya munzila iitali kabotu nguzu zyabo zyabweendelezi?\n5 Ambweni mwakamvwa kale majwi aakuti “Nguzu zyabweendelezi zilanyonganya.” Kuzwa kaindi, bantu banji bali kuzibelesya munzila iitali kabotu nguzu zyabweendelezi. (Amubale Mukambausi 8:9.) Mucikozyanyo, Saulo wakali mwaalumi uuli kabotu alimwi uulicesya ciindi Jehova naakamusala kuba mwami wa Israyeli. Pele wakalekela kulisumpula alimwi amunyono kuti zikomene mumoyo wakwe, alimwi cakapa kuti apenzye Davida, mwaalumi iwakanyina mulandu. (1 Samuele 9:20, 21; 10:20-22; 18:7-11) Mukuya kwaciindi, Davida wakaba mwami, alimwi wakali umwi wabami ibakali kabotu kapati ibakali kulela mu Israyeli. Nokuba boobo, mukuya kwaciindi naba Davida wakazibelesya munzila iitali kabotu nguzu zyakwe zyabweendelezi. Davida wakoonana a Bati-seba, mukaintu wa Uriya, mpoonya wakasola kusisa cibi cakwe kwiinda mukutuma Uriya kuti akajaigwe munkondo.—2 Samuele 11:1-17.\nIKAAMBO NCOTWEELEDE KUBULEMEKA BWEENDELEZI BWA JEHOVA\n6, 7. (a) Ino luyando ndotujisi kuli Jehova lutukulwaizya kucita nzi? (b) Ino ncinzi ciyootugwasya kuba bantu bamvwida noliba leelyo nocitali cuuba-uba kucita boobo?\n6 Tweelede kubulemeka busolozi bwa Jehova akaambo kakuti tulamuyanda. Akaambo kakuti tulamuyanda Jehova kwiinda cintu cili coonse naa muntu uuli woonse, tuyanda kumukkomanisya. (Amubale Tusimpi 27:11; Marko 12:29, 30.) Kuzwa ciindi banabukwetene bakusaanguna nobakali kukkala mumuunda wa Edeni, Saatani lyoonse wali kuyanda kuti bantu kababudooneka bweendelezi bwa Jehova. Diabolosi uyanda kuti katuyeeya kuti Jehova tajisi nguzu zyakutwaambila ncotweelede kucita. Pele tulizyi kuti ooku nkubeja. Tulazuminizya kuti ngamasimpe majwi aaya aakuti: “Uleelela, Jehova, O Leza wesu, ikutambula bulemu alulemeko alimwi anguzu, nkaambo nduwe wakalenga zintu zyoonse.”—Ciyubunuzyo 4:11.\n7 Ciindi nomwakali bana, ambweni bazyali banu bakamuyiisya kubamvwida. Pele zimwi ziindi ambweni cakali kumukatazya kucita boobo. Mbubwenya buyo, mbotuli babelesi ba Jehova, kulakonzya kuba ziindi nocitali cuuba-uba kumvwida. Pele tulamuyanda akumulemeka Jehova, aboobo tulacita kufwumbwa ncotukonzya kutegwa tumumvwide. Jesu wakatusiila cikozyanyo. Wakamumvwida Jehova noliba leelyo nocakali ciyumu kucita boobo. Nkakaambo kaako wakali kukonzya kwaambila Bausyi kuti: “Kutabi kuyanda kwangu, pele akucitwe kuyanda kwako.”—Luka 22:42; amubone Bupanduluzi Buyungizyidwe 11.\n8. Ino ninzila nzi zimwi Jehova nzyabelesya kutusololela? (Amubone kabbokesi kakuti “ Amuswiilile Kululayo.”)\n8 Mazuba aano, Jehova ulatusololela munzila ziindene-indene. Mucikozyanyo, wakatupa Bbaibbele. Alimwi wakatupa baalu mumbungano. Tulatondezya kuti tulabulemeka bweendelezi bwa Jehova ciindi notubalemeka aabo mbabelesya kutusololela. Ikuti twalukaka lugwasyo lwabo, munzila iimwi nkokuti twamukaka Jehova. Ciindi bana Israyeli nobakamukaka Musa, ncobakacita Jehova wakacibona kuti makani mapati. Wakacibona kuti bakali kukaka nguwe.—Myeelwe 14:26, 27; amubone Bupanduluzi Buyungizyidwe 12.\nCIINDI aciindi, muntu umwi ulakonzya kutupa lulayo luyeeme anjiisyo zyamu Bbaibbele. Ntootu twaambo totatwe tukonzya kupa kuti cibe ciyumu kutambula lulayo.—Tusimpi 19:20.\nTulimvwa kuti lulayo talutweelede. Ambweni tuyeeya kuti muntu wakatupa lulayo tamvwisyi bwini mbobubede bukkale bwesu. (Bahebrayo 12:5) Pele amulibuzye kuti naa kuli kaambo kabotu kakapa kuti muntu aambe boobo. (Tusimpi 19:3) Ciindi nomumvwisya kaambo kakapa kuti lulayo lupegwe, ciyakuuba-uba kulutambula.—Amubale Tusimpi 4:13.\nTiitwakkomana alulayo mbolwapegwa. Alikke muntu uulondokede nguukonzya kutupa lulayo lulondokede munzila ilondokede. (Baroma 3:23; Jakobo 3:2) Muciindi cakubikkila maano mbuli mbolwapegwa lulayo, tweelede kubikkila maano kuli caambwa akuyeeya mbotukonzya kulubelesya.\nTuyeeya kuti tatuyandiki lulayo akaambo kakuti tuli bapati naa tujisi luzyibo lunji. Mu Israyeli yansiku, naba mwami wakali kupegwa lulayo kuzwa kubasinsimi, bapaizi alimwi abamwi mubwami bwakwe. (2 Samuele 12:1-13; 2 Makani 26:16-20) Ciindi notulutambula lulayo lwamu Bbaibbele cakulibombya, luyootugwasya kuswena kuli Jehova.—Tito 3:2.\nAmuyeeye kuti lulayo iluzwa mu Bbaibbele ncipego kuzwa kuli Jehova, walo uutuyanda alimwi uuyanda kutucitila zintu zibotu kapati. Amusolekesye kulutambula alimwi akulubelesya lulayo.—Bahebrayo 12:6-11.\n9. Mbuti luyando mboluyootukulwaizya kutobela busolozi?\n9 Ciindi notubulemeka bweendelezi, nkokuti tutondezya kuti tulabayanda bakwesu abacizyi. Amuciyeeyele munzila eeyi. Ciindi nokwacitika ntenda, kanji-kanji nkamu yabasikugwasyilizya babelekela antoomwe kutegwa basolekesye kufwutula bantu banji. Kutegwa nkamu eeyo izwidilile kapati, kweelede kuba muntu wakwiisololela alimwi umwi aumwi uuli cibeela cankamu eeyo weelede kutobela busolozi. Pele ino mbuti kuti umwi katatobeli busolozi akucita buyo ncayanda? Nokuba kuti ujisi makanze mabotu, ikukaka kuswiilila kulakonzya kubaletela mapenzi mbabeleka limwi, ambweni buya akubanjizya muntenda mpati. Mbubwenya buyo, ikuti katutatobeli busolozi kuzwa kuli Jehova akuli baabo mbapede bweendelezi, ibamwi balakonzya kupenga. Pele ciindi notumumvwida Jehova, tutondezya kuti tulabayanda bakwesu alimwi tulabulemeka bubambe bwa Jehova.—1 Bakorinto 12:14, 25, 26.\n10, 11. Ino ncinzi ncotutiilange-lange lino?\n10 Kufwumbwa ncatwaambila Jehova kuti tucite cigwasya ndiswe. Ciindi notulemeka bweendelezi mumukwasyi, mumbungano, anotuli abeendelezi bamfwulumende, boonse bayoogwasyigwa.—Deuteronomo 5:16; Baroma 13:4; Baefeso 6:2, 3; Bahebrayo 13:17.\n11 Ikuzyiba kaambo Jehova ncayandila kuti katutondezya bulemu kuli bamwi kulakonzya kutugwasya kubalemeka. Atubandike twaambo atumbi mbotukonzya kutondezya bulemu mumbazu zyotatwe zyabuumi.\nMBOTUKONZYA KUTONDEZYA BULEMU MUMUKWASYI\n12. Ino mbuti mulumi mbwakonzya kutondezya kuti ulabulemeka bweendelezi?\n12 Jehova nguwakatalisya mukwasyi alimwi wakamupa aumwi mumukwasyi mukuli wakwe. Ciindi umwi aumwi mumukwasyi nazuzikizya ceeco Jehova ncayanda kulinguwe, bubambe bwamukwasyi bulabeleka kabotu alimwi mukwasyi woonse ulagwasyigwa. (1 Bakorinto 14:33) Jehova wakabikka mulumi kuba mutwe wamukwasyi. Eeci citondezya kuti Jehova uyanda kuti mulumi kalanganya mukaintu wakwe abana alimwi akubasololela munzila yaluyando. Aboobo mulumi weelede kulyaambilila kuli Jehova kujatikizya mbwabalanganya. Mulumi Munakristo ulijisi luzyalo, luyando alimwi ulaunganya mukwasyi wakwe mbubwenya Jesu mbwalanganya mbungano. Ciindi mulumi nacita boobu, utondezya kuti ulamulemeka Jehova.—Baefeso 5:23; amubone Bupanduluzi Buyungizyidwe 13.\nCiindi nalanganya mukwasyi wakwe, usyi Munakristo wiiya Kristo\n13. Mbuti mukaintu mbwakonzya kutondezya kuti ulabulemeka bweendelezi?\n13 Mukaintu Munakristo awalo ulijisi mukuli uuyandika kapati alimwi uulemekwa. Ulamugwasyilizya mulumaakwe ciindi nabeleka canguzu kutegwa abe mutwe wamukwasyi uuli kabotu. Antoomwe amulumaakwe, ulijisi mukuli wakuyiisya bana. Nzila imwi njayiisya bana bakwe kuba abulemu nkwiinda mucikozyanyo cakwe. (Tusimpi 1:8) Ulamulemeka mulumaakwe alimwi akutobela nzyaamba. Noliba leelyo natazuminani ancaamba mulumaakwe kujatikizya cintu cimwi, ulapandulula mbwalimvwa caluzyalo alimwi munzila yabulemu. Ikuti mukaintu Munakristo kakwetwe kumwaalumi uutali Kamboni, inga ujisi buyumuyumu bulibedelede. Pele ciindi nazumanana kumuyanda alimwi akumulemeka mulumaakwe, ambweni bumwi buzuba awalo uyooyanda kumuzyiba Jehova alimwi akumukomba.—Amubale 1 Petro 3:1.\n14. Ino mbuti bana mbobakonzya kutondezya bulemu kubweendelezi?\n14 Jehova ulabayanda kapati bana, alimwi bayandika kukwabililwa akusololelwa. Ciindi bana nobamvwida bazyali babo, bapa kuti bazyali babo bakkomane. Alimwi ciyandika kapati ncakuti, nobamvwida inga batondezya bulemu kuli Jehova alimwi balamukkomanisya. (Tusimpi 10:1) Mumikwasyi minji, bana bakomezyegwa amuzyali omwe buyo. Eeci cilakonzya kuba cintu ciyumu kapati kumuzyali akubana. Pele ikuti bana kababamvwida alimwi akubagwasyilizya banyina naa bausyi, buumi bwamumukwasyi bunooli bubotu. Tacikwe makani naa bukkale buli buti, kunyina mukwasyi uulondokede. Pele mukwasyi uuli woonse ulakonzya kukkomana ikuti munamukwasyi umwi aumwi katobela malailile aa Jehova. Eeci ciletela bulemu kuli Jehova, Sikutalisya mikwasyi yoonse.—Baefeso 3:14, 15.\nMBOTUKONZYA KUTONDEZYA BULEMU MUMBUNGANO\n15. Mbuti mbotukonzya kutondezya kuti tulabulemeka bweendelezi mumbungano?\n15 Jehova ulatusololela kwiinda mumbungano ya Bunakristo, alimwi wakapa Jesu nguzu zyoonse zyakusololela mbungano. (Bakolose 1:18) Awalo Jesu wakapa “muzike uusyomeka alimwi uucenjede” mukuli wakulanganya bantu ba Leza anyika. (Matayo 24:45-47) Mazuba aano, Kabunga Keendelezya ‘ngomuzike uusyomeka alimwi uucenjede.’ Kabunga Keendelezya kalatupa nzyotuyandika aciindi ceelede kutegwa tuzumanane kuba alusyomo luyumu. Baalu, bakutausi abalangizi bamabazu balazigwasyilizya mbungano munyika yoonse alimwi batambula malailile kuzwa ku Kabunga Keendelezya. Bakwesu aaba boonse bajisi mukuli wakutulanganya. Balalyaambilila kuli Jehova kujatikizya mbobailanganya mikuli yabo. Aboobo ciindi notubalemeka baalumi aaba, nkokuti tulemeka Jehova.—Amubale 1 Batesalonika 5:12; Bahebrayo 13:17; amubone Bupanduluzi Buyungizyidwe 14.\n16. Nkaambo nzi ncotukonzya kwaamba kuti baalu abakutausi balasalwa amuuya uusalala?\n16 Baalu abakutausi bagwasya mbungano kusyomeka akukamantana lyoonse. Nokuba boobo, mbantu batalondokede mbubwenya mbuli ndiswe. Aboobo ino basalwa buti? Bakwesu aaba beelede kuzuzikizya zyeelelo izijanika mu Bbaibbele. (1 Timoteyo 3:1-7, 12; Tito 1:5-9) Jehova wakabelesya muuya uusalala kugwasya balembi ba Bbaibbele kupandulula zyeelelo eezyi. Baalu balapaila kuli Jehova kulomba muuya wakwe uusalala ciindi nobabandika kuti nguni weelede kusalwa kuba mwaalu naa mukutausi. Cilasalala kuti mbungano zili mubweendelezi bwa Jesu a Jehova. (Milimo 20:28) Baalumi ibasalidwe kutugwasyilizya akutulanganya nzipego kuzwa kuli Leza.—Baefeso 4:8.\n17. Kutegwa atondezye bulemu, ino ncinzi mucizyi nceelede kucita zimwi ziindi?\n17 Zimwi ziindi kulakonzya kujanika kuti kunyina baalu naa bakutausi bakonzya kubeleka mulimo umwi mumbungano. Basikumwaya bamwi babbapatizyidwe balakonzya kugwasya, pele kuti kakunyina, mucizyi ulakonzya kuucita mulimo iwayelede kucitwa amukwesu uubbapatizyidwe. Kuti caba boobo, mucizyi weelede kusama cintu cimwi kuvwumba mutwe wakwe, ambweni citambala naa cisoti. (1 Bakorinto 11:3-10) Kwiinda mukucita boobo, utondezya kuti ulabulemeka bubambe bwa Jehova bwabusilutwe, mumukwasyi alimwi amumbungano.—Amubone Bupanduluzi Buyungizyidwe 15.\nMBOTUKONZYA KUTONDEZYA BULEMU KUBEENDELEZI BAMFWULUMENDE\n18, 19. (a) Ncinzi ncotwiiya kulugwalo lwa Baroma 13:1-7? (b) Mbuti mbotukonzya kutondezya bulemu kumfwulumende alimwi akubantu bamwi ibali mubweendelezi?\n18 Mazuba aano, Jehova ulazizumizya mfwulumende kweendelezya alimwi ulazipa nguzu zimwi, aboobo tweelede kuzilemeka. Beendelezi bamfwulumende balacita milimo iiyandika mbuli kuleta luumuno mumasi alimwi amuzilawo mobakkala bantu alimwi akubapa zintu zimwi nzyobayandika. Banakristo balaatobela malailile aali kulugwalo lwa Baroma 13:1-7. (Amubale.) Tulabalemeka “beendelezi” alimwi akwiitobela milawo yamucisi naa cilawo motukkala. Milawo eeyi ilakonzya kuujatikizya mukwasyi wesu, makwebo naa zintu nzyotujisi. Mucikozyanyo, tulatela alimwi akulemba kabotu mafoomu naa mapepa aali oonse mfwulumende ngoiyanda. Pele ino ncinzi ncotweelede kucita ikuti naa mfwulumende yatwaambila kucita cintu cimwi citeendelani amilawo ya Leza? Mwaapostolo Petro wakati: “Tweelede kumvwida Leza mbwali mweendelezi kutali bantu.”—Milimo 5:28, 29.\n19 Ikuti kwayandika kubandika amweendelezi wamfwulumende, mbuli mubetesi naa mupulisa, lyoonse tweelede kucita oobo cabulemu. Banakristo basicikolo balabalemeka bamayi babo alimwi ababelesi baacikolo. Kumulimo, tweelede kubalemeka bapati bamulimo, nokuba kuti babelesi bamwi tabaciti oobo. Ciindi notucita boobu, twiiya mwaapostolo Paulo, ooyo iwakali kubalemeka beendelezi nokuba kuti zimwi ziindi cakali ciyumu. (Milimo 26:2, 25) Nokuba kuti bamwi tabatweendelezyi kabotu, tweelede kuzumanana kubalemeka.—Amubale Baroma 12:17, 18; 1 Petro 3:15.\n20, 21. Ino nzintu nzi zibotu izikonzya kucitika ciindi notutondezya bulemu kuli bamwi?\n20 Munyika yoonse, bantu tabatondezyi bulemu kuli bamwi. Pele bantu ba Jehova baliindene. Makanze eesu lyoonse ngakulemeka bantu boonse. Tutobela malailile aamwaapostolo Petro aakuti: “Amubalemeke bantu bamisyobo yoonse.” (1 Petro 2:17) Ciindi notubalemeka bamwi, balazyiba. Jesu wakatwaambila kuti: “Aumunike mumuni wanu kubantu kutegwa babone milimo yanu mibotu akupa bulemu kuli Uso.”—Matayo 5:16.\n21 Ciindi notutondezya bulemu mumukwasyi wesu, mumbungano yesu alimwi amumbazu zimwi zyabuumi, cikozyanyo cesu cibotu cilakonzya kupa kuti bamwi bayande kwiiya zinji kujatikizya Jehova. Alimwi kwiinda mukutondezya bulemu kuli bamwi, tutondezya bulemu kuli Jehova kumugama. Eeci cilamukkomanisya Jehova alimwi citondezya kuti tulamuyanda.\n1 JEHOVA UBELESYA BANTU BAMWI KUTUSOLOLELA\n“Amubalemeke bantu bamisyobo yoonse, . . . amuyoowe Leza.”—1 Petro 2:17\nIno nkaambo nzi ncocikonzya kukatazya kutobela busolozi?\nMyeelwe 16:1-3; Mukambausi 8:9; Baroma 5:12\nMbubwenya mbuli ndiswe, bantu mbabelesya Jehova kutusololela tabalondokede pe.\nJesu wakasiya cikozyanyo cibotu kapati cakumvwida. Lyoonse wakali kumumvwida Jehova.\nTusimpi 27:11; Marko 12:29, 30\nLuyando ndotujisi kuli Jehova lutupa kubulemeka bubambe bwakwe. Mumukwasyi, kuli mutwe wamukwasyi. Kucikolo, kuli bamayi. Mumbungano, kuli baalu.\n2 BUBAMBE BWAMUKWASYI BWAKAZWA KULI JEHOVA\n“Ndafwugama kuli Taata, kuli yooyo mukwasyi uuli woonse . . . nkowakatambula zina lyanguwo.”—Baefeso 3:14, 15\nNkaambo nzi Jehova ncayanda kuti katubulemeka bubambe bwamukwasyi?\nJehova wakabamba mukwasyi kutegwa kaupa busena imuli lukwabililo oomo bana mobakonzya kukomena kabotu alimwi umwi aumwi mumukwasyi mwakonzya kukkomana akuyanzana kwaluyando.\nTusimpi 1:8; 1 Bakorinto 11:3; Baefeso 6:1-3; 1 Petro 3:1\nMukwasyi ulagwasyigwa ciindi umwi aumwi nacita lubazu lwakwe.\n3 JEHOVA WAKABIKKA JESU KWEENDELEZYA MBUNGANO\n‘Kristo mutwe wambungano.’—Baefeso 5:23\nNkaambo nzi ncotweelede kubutobela bubambe bwambungano?\nJesu ubelesya “muzike uusyomeka alimwi uucenjede” kulanganya bantu ba Leza anyika.\n1 Batesalonika 5:12; Bahebrayo 13:17\nBaalu abakutausi bagwasya mbungano kuti ziyume. Tutondezya kuti tulabulemeka bweendelezi bwa Jehova ciindi notubelekela antoomwe abakwesu aaba.\nBoonse balagwasyigwa ciindi notugwasyilizya cakumaninina bubambe bwambungano. Mbubambe mbwabikkide Jehova kutegwa katumukomba.\n4 JEHOVA ULAZIZUMIZYA MFWULUMENDE KUBA ANGUZU ZIMWI\n“Kunyina bweendelezi bukonzya kuba ccita kuti bwazumizyigwa a Leza; ibeendelezi aabo ibali muzyuuno zyaandeene-andeene balizumizyidwe a Leza.”—Baroma 13:1\nMbuti mbotukonzya kutondezya bulemu kumfwulumende?\nMatayo 5:16; 1 Petro 3:15\nTulatondezya bulemu kwiinda muzintu nzyotwaamba alimwi akucita. Eeci cipa bulemu kuli Jehova.\nMilimo 26:2, 25; Baroma 12:17, 18\nBanakristo balaitobela milawo yamucisi mobakkala. Balazumanana kutondezya bulemu nokuba kuti tabeendelezyegwi kabotu.\nNjiisyo zyamu Bbaibbele zilakonzya kumugwasya kubalemeka aabo ibali mubweendelezi.\nMatayo 22:37-39; 26:52; Johane 18:36; Milimo 5:27-29; Bahebrayo 10:24, 25\nIkuti naa mfwulumende yamwaambila kucita cintu citeendelani amilawo ya Jehova, mweelede kusala ngomweelede kumvwida.\nAmubusumpule Bulelo bwa Jehova!\nIno ikuzyiba kuti Jehova nguweelela kweendelezya bubumbo boonse inga kwabujatikizya buti buumi bwanu?\nIno Nguni Uusololela Bantu ba Leza Mazuba Aano?\nJesu wakasyomezya kuti wakali kuyooba abasikumutobela bakwe mane kumamanino abweende bwazintu. Ino mbuti mbwasololela bantu ba Leza anyika lino?\nSena nywebo amwanaanu mulwanina bweendelezi, mpoonya lyoonse mwanaanu nguuzwidilila? Twaambo tosanwe tulakonzya kumugwasya.\nAmube Basongo Kwiinda Mukuswiilila Lulayo\nAmubulemeke Bweendelezi bwa Jehova